ประกาศกรมการจัดหางาน เรื่อง การขยายระยะเวลายื่นคำขอรับใบอนุญาตทำงานสำหรับคนต่างด้าวหลบหนีเข้าเมือง สัญชาติพม่า ลาว และกัมพูชา ตามมติคณะรัฐมนตรีเมื่อวันที่ 26 เมษายน พ.ศ. 2554


ประกาศกรมการจัดหางาน
ประกาศกรมการจัดหางาน
เรื่อง
การขยายระยะเวลายื่นคำขอรับใบอนุญาตทำงานสำหรับคนต่างด้าวหลบหนีเข้าเมือง
สัญชาติพม่า
ลาว และกัมพูชา ตามมติคณะรัฐมนตรีเมื่อวันที่ ๒๖ เมษายน พ.ศ. ๒๕๕๔[๑]
 

ตามที่กรมการจัดหางานได้ออกประกาศ ลงวันที่ ๑๔ มิถุนายน พ.ศ. ๒๕๕๔
กำหนดระยะเวลาและสถานที่ยื่นคำขอรับใบอนุญาตทำงานสำหรับคนต่างด้าวหลบหนีเข้าเมือง
สัญชาติพม่า ลาว และกัมพูชา ตามมติคณะรัฐมนตรีเมื่อวันที่ ๒๖ เมษายน พ.ศ. ๒๕๕๔
ที่ได้รายงานตัวเพื่อจัดทำทะเบียนประวัติและบัตรประจำตัวตามกฎหมายว่าด้วยการทะเบียนราษฎร
ซึ่งประสงค์จะทำงานที่มิใช่งานในกิจการประมง ให้ยื่นคำขอรับใบอนุญาตทำงานได้
ตั้งแต่วันที่ ๑๕ มิถุนายน พ.ศ. ๒๕๕๔ ถึงวันที่ ๑๒ ตุลาคม พ.ศ. ๒๕๕๔ นั้น

เนื่องจากปัญหาอุทกภัยที่เกิดขึ้นในประเทศไทย ตั้งแต่เดือนสิงหาคม
พ.ศ. ๒๕๕๔ จนถึงปัจจุบัน ได้แผ่ขยายวงกว้างไปในทุกพื้นที่ของจังหวัดที่ตั้งอยู่ในแถบลุ่มแม่น้ำเจ้าพระยาและลุ่มแม่น้ำโขง
ซึ่งวิกฤตการณ์ที่เกิดขึ้นมีความรุนแรงทั้งในด้านปริมาณน้ำและจำนวนประชาชนที่ได้รับความเสียหาย
โดยมีผลกระทบอย่างรุนแรงต่อชีวิตและทรัพย์สินของประชาชน ระบบสาธารณูปโภคพื้นฐาน
และสถานที่ราชการและสถานที่ประกอบกิจการของภาคเอกชน
จึงทำให้นายจ้างไม่สามารถนำคนต่างด้าวดังกล่าวเดินทางมายื่นคำขอรับใบอนุญาตทำงานได้ภายในระยะเวลาที่กำหนด

อาศัยอำนาจตามความในมาตรา ๓๒
แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔
ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ ๕) พ.ศ.
๒๕๔๕ อธิบดีกรมการจัดหางานจึงให้ขยายระยะเวลายื่นคำขอรับใบอนุญาตทำงานสำหรับคนต่างด้าวหลบหนีเข้าเมือง
สัญชาติพม่า ลาว และกัมพูชา ตามมติคณะรัฐมนตรีเมื่อวันที่ ๒๖ เมษายน พ.ศ. ๒๕๕๔
ที่ได้รายงานตัวเพื่อจัดทำทะเบียนประวัติและบัตรประจำตัวตามกฎหมายว่าด้วยการทะเบียนราษฎรซึ่งประสงค์จะทำงานที่มิใช่งานในกิจการประมง
ให้ยื่นคำขอรับใบอนุญาตทำงานได้ เป็นตั้งแต่วันที่ ๑๕ มิถุนายน พ.ศ. ๒๕๕๔ ถึงวันที่
๑๑ พฤศจิกายน พ.ศ. ๒๕๕๔ นั้น


ประกาศ
ณ วันที่ ๒๕ ตุลาคม พ.ศ. ๒๕๕๔
ประวิทย์
เคียงผล
อธิบดีกรมการจัดหางาน
ปริยานุช/ผู้จัดทำ
๑๕ พฤศจิกายน
๒๕๕๔
ปณตภร/ผู้ตรวจ
๒๘ พฤศจิกายน
๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๑๓๕ ง/หน้า ๒๐/๑๑ พฤศจิกายน ๒๕๕๔